Diari Oficial de la Generalitat Valenciana


Sumari del DOGV 7503, del 13-04-2015 (2015/3088)

RESOLUCIÓ d'11 de març de 2015, de la Direcció General d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent als expedients 369/4057-QAV València i altres.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7503

Data del DOGV
:   13-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3088


Data del document
:   11-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alfara del Patriarca
    * Tavernes Blanques
    * Bonrepòs i Mirambell
    * Vinalesa
    * València
    * Moncada
    * impacte ambiental

RESOLUCIÓ d'11 de març de 2015, de la Direcció General d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent als expedients 369/6250-ZVC València i altres. [2015/3088]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la resolució complementària a la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la resolució complementària corresponent als expedients 369/3072-VCK València i altres.  
  
«Resolució complementària 3a a la declaració d'impacte ambiental de 6 de març de 2000  
  
Expedient: 369-1999-AIA.  
Títol: «Prolongació de la canalització del barranc del Carraixet, tram entre Bétera i el sifó de la séquia de Rascanya (fase I)».  
Promotor: Confederació Hidrogràfica del Xúquer.  
  
Antecedents  
- El 6 de març de 2000, la Direcció General de Planificació i Gestió del Medi emet una declaració d'impacte ambiental favorable al projecte de canalització del barranc del Carraixet en els termes municipals d'Alfara del Patriarca, Bonrepòs i Mirambell, Moncada, Tavernes Blanques, València i Vinalesa supeditada al compliment de certs condicionants ambientals.  
El condicionant ambiental número 2 indicava «[?] A fi de concretar les mesures correctores encaminades a la restauració ambiental i paisatgística de les obres, la Confederació Hidrogràfica del Xúquer, en un termini màxim de 6 mesos després de la notificació de la present declaració, elaborarà i remetrà [...] un pla de restauració [...]  
[?] 2.2 L'amplària dels camins de servici a construir en ambdós marges del Carraixet i en el marge esquerre de les canalitzacions del Palmaret es reduirà fins als 4 metres a construir des de la vora superior del talús interior de cada canalització, de manera que la zona exterior de la plataforma es destine a la plantació de vegetació arbrada, pròpia dels ecosistemes de ribera.  
Així mateix, els camins esmentats es tancaran al trànsit rodat, els quals seran d'ús reservat dels servicis de manteniment i vigilància, per la qual cosa es descartarà l'ús de capes asfàltiques per a l'acabat superficial, que no obstant això es condicionarà a fi de potenciar el seu ús cicloturista.»  
- El 2 d'octubre de 2002, la Direcció General de Planificació i Gestió del Medi va emetre una resolució referent al pla de restauració de les obres del barranc del Carraixet des del sifó de la séquia de Rascanya fins a 130 metres aigües avall de l'assut de Moncada.  
- El 21 de novembre de 2003, la Direcció General de Gestió del Medi Natural emet resolució referent al projecte modificat número 1 del projecte de canalització del barranc del Carraixet per als trams esmentats.  
Tramitació del procediment actual  
- El 30 de juliol de 2014, l'Ajuntament de Bonrepòs i Mirambell remet la sol·licitud d'informe referent al projecte d'asfaltatge del tram lateral del barranc del Carraixet, atés que este tram està comprés dins de la declaració d'impacte ambiental del projecte de canalització del barranc.  
La finalitat de l'asfaltatge és, segons ofici de remissió, «descongestionar el trànsit rodat del municipi».  
- El 3 de setembre de 2014, el Servici d'Avaluació d'Impacte Ambiental remet l'informe en què s'indica que «l'asfaltatge del camí proposat i el seu ús com a via per a descongestionar el trànsit és incompatible amb la declaració d'impacte ambiental de 6 de març de 2000, i qualsevol obra que es realitze en el camí de servici del barranc ha de respondre al seu ús com a corredor verd i ús ciclista i de vianants».  
- El 5 de novembre de 2014, l'Ajuntament de Bonrepòs i Mirambell remet la documentació complementària en què es proposa el condicionament de la via de servici del barranc del Carraixet amb una capa d'aglomerat asfàltic en calent en una franja de tres metres i llast en la resta, fins al límit del barranc, per a ús ciclista i de vianants.  
  
- El 19 de novembre de 2014 es remet a la Confederació Hidrogràfica del Xúquer una còpia de la documentació remesa per l'Ajuntament de Bonrepòs i Mirambell on s'indica que el canvi proposat compatibilitzaria l'ús ciclista i de trànsit rodat de manera provisional fins que el municipi solucione els seus problemes de trànsit.  
D'altra banda, i com a òrgan promotor, és a qui correspon instar la modificació de la declaració d'impacte ambiental.  
- El 28 de gener de 2015, la Confederació Hidrogràfica del Xúquer remet un informe en què indica que «no hi ha cap inconvenient perquè l'ajuntament asfalte el tram del camí sol·licitat, per la qual cosa se sol·licita la modificació de la DIA».  
Consideracions de l'òrgan ambiental  
1. L'elevat risc que suposava per a la població el manteniment del llit del Carraixet en el seu estat natural va suposar l'elaboració d'un projecte d'obra la integració ambiental del qual es va basar en part en la integració ambiental del camí de servici proposat.  
2. Els llits i els seus marges no sols complixen funcions d'evacuació d'escorrenties, sinó que són corredors ecològics que són susceptibles de formar part de la infraestructura verda dels distints municipis pels quals discorren; d'esta manera, poden ser incorporats al planejament municipal i, si és el cas, supramunicipal.  
3. Tot i l'estat de degradació en què es troben alguns trams pròxims a zones urbanes, el barranc del Carraixet i els seus marges es consideren espais de valor ambiental. A pesar del temps transcorregut, són vàlides les consideracions de la declaració d'impacte ambiental de 6 de març de 2000.  
4. L'asfaltatge de camí proposat és d'escassa entitat (uns 190 metres lineals aproximadament).  
Encara que la proposta realitzada difícilment puga veure's generadora d'impactes ambientals significatius, de manera indirecta, els efectes que podrien generar-se en considerar la zona com a via apta per al trànsit rodat derivarien en una progressiva desaparició de la via o camí de servici. Provocaria la desaparició d'un important corredor verd que incentiva a més la mobilitat sostenible.  
5. No obstant això, i atenent que la proposta realitzada en l'àmbit municipal conserva en part l'ús ciclista de l'espai i que, manifestat pel mateix ajuntament, esta solució serà temporal, s'acceptarà la xicoteta modificació proposada amb les condicions que s'indicaran a continuació i el fi de les quals és evitar la desaparició del corredor verd.  
  
Consideracions jurídiques  
1. L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Per tot l'anterior, formule la següent resolució complementària 3a a la declaració d'impacte ambiental de 6 de març de 2000:  
  
Primer  
Es procedix a ampliar l'apartat 2.2 de la DIA de 6 de març de 2000. L'enunciat original passa a formar part de l'apartat a i s'afigen els apartats b i c de nova redacció.  
Per tant l'apartat 2.2 passa a tindre la redacció següent:  
a) L'amplària dels camins de servici a construir en ambdós marges del Carraixet i en el marge esquerre de les canalitzacions del Palmaret es reduirà fins als 4 metres a construir des de la vora superior del talús interior de cada canalització, de manera que la zona exterior de la plataforma es destine a la plantació de vegetació arbrada, pròpia dels ecosistemes de ribera.  
Així mateix, els camins esmentats es tancaran al trànsit rodat i seran d'ús reservat dels servicis de manteniment i vigilància; no obstant això, es condicionarà a fi de potenciar-ne l'ús cicloturista.  
b) No obstant això, i de manera temporal, s'autoritza l'asfaltatge de part del camí esmentat en la superfície marcada en el plànol adjunt per un període de quatre anys des de la notificació de la present resolució complementària, període durant el qual el municipi de Bonrepòs i Mirambell podrà solucionar els seus problemes de trànsit rodat.  
A l'acabament dels quatre anys, es remetrà la documentació acreditativa de la restauració de la via de servici, tal com indica l'apartat 2.2.a.  
  
L'asfaltatge complirà els condicionants següents: sempre que no existisca incompatibilitat amb les distintes legislacions sectorials en matèria de trànsit, seguretat viària o altres d'aplicació, aspectes aliens a la valoració ambiental, es compatibilitzarà l'ús ciclista i de vianants per mitjà de l'habilitació de carril separat. En les zones on no existisca amplària suficient, l'ús preferent serà el de vianants i ciclista habilitant les mesures de seguretat que respecte d'això impose la legislació vigent.  
c) Els municipis afectats per la declaració d'impacte ambiental de 6 de març de 2000 hauran de tindre en compte en la planificació del territori el contingut de la DIA esmentada, i la respectaran en tots els seus aspectes.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar la present resolució complementària a la declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 10 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 11 de març de 2015.- El director general d'Avaluació Ambiental i Territorial: Juan Giner Corell.